Tørvemos

Tørvemos (Sphagnum) er en slægt af mosser. Den er udbredt med mange arter over hele kloden bortset fra Antarktis. Tørvemosser er grønne, gule, røde eller brunlige planter, der danner tørv i kalkfattige moser eller på sur skovbund eller på klipper. De har tidligere været anvendt til mange formål på grund af deres vandsugende evne og anvendes nu især som jordforbedringsmiddel under navnet spagnum. Det videnskabelige navn Sphagnum udtales enten som [sbɑwnɔm] eller [svawnɔm].

Opbygning 

Stænglerne er uden rhizoider (rødder) og vokser uendeligt, mens de efterhånden dør ved grunden. Fra stænglen udgår bundter af grene, der dels er udstående og dels nedhængende.Tørvemossernes millimeterstore blade er ustilkede, kun ét cellelag tykke og mangler bladnerver.

Bladet er opbygget af to slags celler: dels de levende og klorofylholdige celler, og dels nogle store, tyndvæggede, døde hyalinceller. Klorofylcellerne danner et netværk, hvori hyalincellerne udfylder hullerne. Hyalincellerne er sædvanligvis vandfyldte, idet de er porede så vand kan trænge ind ved hjælp af kapillæreffekten. I nogle tilfælde består bladene alene af klorofylceller.

Formering 

Tørvemossernes forekomst i store sammenhængende flader skyldes ukønnet formering, der især foregår ved at grene frigøres og derefter udvikler sig til nye planter. I Danmark vokser stænglerne årligt med 5-7 cm.

Den kønnede formering har dog også betydning. Her sidder antheridierne i toppen af de øverste grene, mens arkegonierne sidder på små skud ved grunden af toppens grenbundter. Sporehuset er kuglerundt og sidder på et skaft (pseudopodium), der ved modenhed er cirka 1 cm langt. Det modne sporehus er brunt og ved et overtryk sprænges låget af og sporerne spredes.

Økologi 
Tørvemosser findes oftest på næringsfattige steder, hvor pH er lavere end 6,0 og klimaet fugtigt. Tørvemos findes hovedsageligt i subarktiske og tempererede områder, mens de i troperne overvejende findes i bjergene.

I Danmark ses disse mosser f.eks. i næringsfattige søer, hvor de med tiden kan dække en større og større del af søen og danne hængesæk sammen med andre planter, der kan leve under sure forhold. Efterhånden kan planterne hæve sig over det omkringliggende terræn, så de kun modtager vand gennem nedbør, hvilket da kaldes en højmose. En tørvemose består mest af døde planter, idet kun den øverste del er levende.

Tørvemosser er i stand til at forsure det miljø som de vokser i. De optager positive ioner i vandet omkring sig, f.eks. kalium-, natrium- og calciumioner. Til gengæld frigives brintioner, hvilket derfor gør vandet mere og mere surt, idet surhed er defineret som koncentrationen af brintioner.

Anvendelse 

Tidligere blev tørvemos anvendt i bleer på grund af dets sugeevne og dets antibiotiske virkning. Under Første Verdenskrig, hvor bomuld var en mangelvare, blev tørvemos brugt i sårkompresser af samme grund . I bjælkehytter blev tørvemos brugt til at tætne sprækker. Eskimoerne brugte tørvemos i deres sælskindsstøvler i stedet for sokker. Fra tørvemoser opgravedes tørv, der i tørret tilstand har en god brændværdi, der dog kun er cirka den halve af kuls.

I dag bliver tørret tørvemos anvendt til jordforbedring som spagnum. På planteskoler omsluttes f.eks. fugtig spagnum rodklumpen på planter, der skal transporteres, så rødderne ikke udtørrer.

Tørvemos som vokser i større mængder i moser menes i det sydvestlige England at kunne modvirke oversvømmelser af lavereliggende egne efter kraftig regn, da det kan holde vand op til 20 gange sin egen tørvægt. Blot skal mosernes drænkanaler blokeres.

Arter 
Der findes omkring 250 arter i slægten tørvemos i verden. De inddeles i en halv snes såkaldte sektioner, hvoraf seks er repræsenteret i Danmark med i alt cirka 38 arter.

Sektion Sphagnum 

 Stribet tørvemos, Sphagnum affine
 Midtstillet tørvemos, Sphagnum centrale
 Rød tørvemos, Sphagnum magellanicum - kystklima
 Almindelig tørvemos (Butbladet Tørvemos), Sphagnum palustre
 Sodtørvemos, Sphagnum papillosum

Sektion Acutifolia 

 Plydstørvemos, Sphagnum capillifolium
 Frynset tørvemos, Sphagnum fimbriatum
 Rustbrun tørvemos, Sphagnum fuscum
 Stiv tørvemos, Sphagnum girgensohnii
 Blød tørvemos, Sphagnum molle
 Tregrenet tørvemos, Sphagnum quinquefarium
 Kohornstørvemos, Sphagnum rubellum - kystklima
 Spraglet tørvemos, Sphagnum russowii
 Fedtet tørvemos, Sphagnum subnitens
 Sirlig tørvemos, Sphagnum subtile
 Spinkel tørvemos, Sphagnum tenerum
 Blygrå tørvemos, Sphagnum warnstorfii

Sektion Squarrosa 
 Udspærret tørvemos, Sphagnum squarrosum
 Trindgrenet tørvemos, Sphagnum teres

Sektion Subsecunda 

 Krumbladet tørvemos, Sphagnum contortum
 Rødbrun tørvemos, Sphagnum denticulatum
 Stump tørvemos, Sphagnum inundatum
 Storbladet tørvemos, Sphagnum platyphyllum
 Ensidig tørvemos, Sphagnum subsecundum

Sektion Cuspidata 

 Rødgrenet tørvemos, Sphagnum angustifolium
 Tætbladet tørvemos, Sphagnum balticum
 Pjusket tørvemos (Flydende Tørvemos), Sphagnum cuspidatum
 Brodspidstørvemos, Sphagnum fallax
 Kuplet tørvemos, Sphagnum flexuosum
 Glinsende tørvemos, Sphagnum lindbergii
 Svømmende tørvemos, Sphagnum majus
 Småporet tørvemos, Sphagnum obtusum
 Smuk tørvemos, Sphagnum pulchrum
 Kløftet tørvemos, Sphagnum riparium
 Skebladet tørvemos, Sphagnum tenellum
 Grøn tørvemos, Sphagnum viride

Sektion Rigida 
 Tæt tørvemos, Sphagnum compactum
 Stjernetørvemos, Sphagnum strictum

Se også 
 Højmose
 Oxycoccosphagnetea
 Sphagnum (jordforbedringsmiddel) – om handelsvaren "sphagnum"
 Sten og jordtyper
 Tørv – om brugen som brændsel

Galleri

Noter

Kilder 

 Esbern Warncke: Danske Tørvemosser, Natur og Museum 19. årgang, nr. 1, 1979.

Eksterne henvisninger 
 Tørvemos – Fotos  

 
Planter i Danmark
Planteslægter